CELEX: 32016R2022
Language: el
Date: 2016-07-14 00:00:00
Title: Κατ' εξουσιοδότηση κανονισμός (ΕΕ) 2016/2022 της Επιτροπής, της 14ης Ιουλίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τις πληροφορίες για την εγγραφή επιχειρήσεων τρίτων χωρών στο μητρώο και τη μορφή των πληροφοριών που πρέπει να παρέχονται στους πελάτες (Κείμενο που παρουσιάζει ενδιαφέρον για τον ΕΟΧ )

19.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 313/11
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2022 ΤΗΣ ΕΠΙΤΡΟΠΉΣ
   της 14ης Ιουλίου 2016
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τις πληροφορίες για την εγγραφή επιχειρήσεων τρίτων χωρών στο μητρώο και τη μορφή των πληροφοριών που πρέπει να παρέχονται στους πελάτες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 46 παράγραφος 7,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 600/2014 καθορίζει εναρμονισμένο πλαίσιο για τη μεταχείριση των επιχειρήσεων τρίτων χωρών που εισέρχονται στην Ένωση με σκοπό να παρέχουν επενδυτικές υπηρεσίες και δραστηριότητες σε επιλέξιμους αντισυμβαλλομένους και σε επαγγελματίες πελάτες.
            
         
               (2)
            
            
               Είναι σκόπιμο να καθοριστούν, αφενός, οι πληροφορίες τις οποίες θα πρέπει να παρέχει στην Ευρωπαϊκή Αρχή Κινητών Αξιών και Αγορών (ΕΑΚΑΑ) μια επιχείρηση τρίτης χώρας που υποβάλλει αίτηση για την παροχή επενδυτικών υπηρεσιών ή την άσκηση δραστηριοτήτων σε ολόκληρη την Ένωση και, αφετέρου, η μορφή με την οποία θα πρέπει να παρέχονται οι πληροφορίες στους πελάτες, όπως αναφέρεται στο άρθρο 46 παράγραφος 5 του κανονισμού (ΕΕ) αριθ. 600/2014, με σκοπό να καθιερωθούν ομοιόμορφες απαιτήσεις σχετικά με τις επιχειρήσεις τρίτων χωρών και οι εν λόγω επιχειρήσεις να έχουν τη δυνατότητα να παρέχουν υπηρεσίες σε ολόκληρη την Ένωση.
            
         
               (3)
            
            
               Προκειμένου να μπορεί η ΕΑΚΑΑ να προβαίνει στην ορθή αναγνώριση και εγγραφή των επιχειρήσεων τρίτων χωρών στο μητρώο, θα πρέπει να της παρέχονται τα στοιχεία επικοινωνίας τους, οι εθνικοί και διεθνείς αναγνωριστικοί κωδικοί τους, καθώς και απόδειξη της άδειας λειτουργίας τους για την παροχή επενδυτικών υπηρεσιών στη χώρα στην οποία είναι εγκατεστημένη η επιχείρηση.
            
         
               (4)
            
            
               Θα πρέπει να δίνεται προσοχή στη γλώσσα και στην παρουσίαση που χρησιμοποιούνται από τις επιχειρήσεις τρίτων χωρών για την παροχή πληροφοριών στους πελάτες, προκειμένου να εξασφαλίζεται ότι οι πληροφορίες είναι κατανοητές και σαφείς.
            
         
               (5)
            
            
               Η εφαρμογή του παρόντος κανονισμού θα πρέπει να αναβληθεί, ώστε να ευθυγραμμιστεί με την ημερομηνία εφαρμογής του κανονισμού (ΕΕ) αριθ. 600/2014.
            
         
               (6)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Επιτροπή.
            
         
               (7)
            
            
               Η ΕΑΚΑΑ διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους και οφέλους και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αναγκαίες πληροφορίες για την εγγραφή στο μητρώο
   Μια επιχείρηση τρίτης χώρας που υποβάλλει αίτηση για την παροχή επενδυτικών υπηρεσιών ή την άσκηση δραστηριοτήτων σε ολόκληρη την Ένωση σύμφωνα με το άρθρο 46 παράγραφος 4 δεύτερο εδάφιο του κανονισμού (ΕΕ) αριθ. 600/2014 υποβάλλει στην ΕΑΚΑΑ τις ακόλουθες πληροφορίες:
   
               α)
            
            
               πλήρη επωνυμία της επιχείρησης, συμπεριλαμβανομένης της επίσημης επωνυμίας και κάθε άλλης εμπορικής επωνυμίας που χρησιμοποιείται από την επιχείρηση·
            
         
               β)
            
            
               στοιχεία επικοινωνίας της επιχείρησης, συμπεριλαμβανομένων της διεύθυνσης, του αριθμού τηλεφώνου και του ηλεκτρονικού ταχυδρομείου των κεντρικών γραφείων·
            
         
               γ)
            
            
               στοιχεία επικοινωνίας του προσώπου που είναι αρμόδιο για την αίτηση, συμπεριλαμβανομένων του αριθμού τηλεφώνου και του ηλεκτρονικού ταχυδρομείου·
            
         
               δ)
            
            
               δικτυακό τόπο, εάν υπάρχει·
            
         
               ε)
            
            
               εθνικό αναγνωριστικό αριθμό της επιχείρησης, εάν υπάρχει·
            
         
               στ)
            
            
               αναγνωριστικό κωδικό νομικής οντότητας (LEI) της επιχείρησης, εάν υπάρχει·
            
         
               ζ)
            
            
               αναγνωριστικό κωδικό επιχείρησης (BIC), εάν υπάρχει·
            
         
               η)
            
            
               ονομασία και διεύθυνση της αρμόδιας αρχής της τρίτης χώρας που είναι υπεύθυνη για την εποπτεία της επιχείρησης· όταν για την εποπτεία είναι υπεύθυνες περισσότερες από μία αρχές, παρέχονται λεπτομέρειες για τα αντίστοιχα πεδία αρμοδιοτήτων·
            
         
               θ)
            
            
               σύνδεσμο που παραπέμπει στο μητρώο κάθε αρμόδιας αρχής της τρίτης χώρας, εάν υπάρχει·
            
         
               ι)
            
            
               πληροφορίες σχετικά με τις επενδυτικές υπηρεσίες, τις δραστηριότητες και τις παρεπόμενες υπηρεσίες που έχει την άδεια να παρέχει στη χώρα στην οποία είναι εγκατεστημένη η επιχείρηση·
            
         
               ια)
            
            
               οι επενδυτικές υπηρεσίες που θα παρέχονται και οι δραστηριότητες που θα ασκούνται στην Ένωση, σε συνδυασμό με τυχόν παρεπόμενες υπηρεσίες.
            
         Άρθρο 2
   Απαιτήσεις υποβολής πληροφοριών
   1.   Η επιχείρηση της τρίτης χώρας ενημερώνει την ΕΑΚΑΑ εντός 30 ημερών για κάθε μεταβολή των πληροφοριών που παρέχονται βάσει του άρθρου 1 στοιχεία α) έως ζ), ι) και ια).
   2.   Οι πληροφορίες που παρέχονται στην ΕΑΚΑΑ βάσει του άρθρου 1 στοιχείο ι) παρέχονται με γραπτή δήλωση που εκδίδεται από την αρμόδια αρχή της τρίτης χώρας.
   3.   Οι πληροφορίες που παρέχονται στην ΕΑΚΑΑ βάσει του άρθρου 1 συντάσσονται στην αγγλική γλώσσα, με χρήση του λατινικού αλφαβήτου. Τυχόν συνοδευτικά έγγραφα που παρέχονται στην ΕΑΚΑΑ βάσει του άρθρου 1 και της παραγράφου 2 του παρόντος άρθρου συντάσσονται στην αγγλική γλώσσα ή, σε περίπτωση που έχουν συνταχθεί σε άλλη γλώσσα, παρέχεται επίσης πιστοποιημένη μετάφραση στην αγγλική.
   Άρθρο 3
   Πληροφορίες σχετικά με τις κατηγορίες πελατών στην Ένωση
   1.   Μια επιχείρηση τρίτης χώρας παρέχει στους πελάτες τις πληροφορίες που αναφέρονται στο άρθρο 46 παράγραφος 5 του κανονισμού (ΕΕ) αριθ. 600/2014 σε σταθερό μέσο.
   2.   Οι πληροφορίες που αναφέρονται στο άρθρο 46 παράγραφος 5 του κανονισμού (ΕΕ) αριθ. 600/2014:
   
               α)
            
            
               παρέχονται στην αγγλική ή στην επίσημη γλώσσα ή σε μία από τις επίσημες γλώσσες του κράτους μέλους στο οποίο πρόκειται να παρασχεθούν οι υπηρεσίες·
            
         
               β)
            
            
               παρουσιάζονται και διατάσσονται με ευανάγνωστο τρόπο, με χαρακτήρες αναγνώσιμου μεγέθους·
            
         
               γ)
            
            
               παρουσιάζονται χωρίς να χρησιμοποιούνται χρώματα που ενδέχεται να δυσχεραίνουν την κατανόηση των πληροφοριών.
            
         Άρθρο 4
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από την ημερομηνία που αναφέρεται στο άρθρο 55 δεύτερο εδάφιο του κανονισμού (ΕΕ) αριθ. 600/2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).